text: Родопска идилия: Гурбетчийските села са с висок стандарт и повече деца
  Ключови думи: Родопи, гурбетчии, нови къщи, висок стандарт
  Заработените зад граница пари отиват предимно за връщане на кредити и за строеж на нови къщи
  Работещите в чужбина родопчани продължават да са най-големият инвеститор в селата и градовете на областите Смолян и Кърджали.
  Изкарващите прехраната си зад граница превеждат парите на своите близки и роднини. Това прави емигрантите един от най-стабилните източници на свежи пари в областта. Със заработените от тях в чужбина финансови средства се покриват взетите заеми, а много от емигрантите ги влагат и в ремонтирането и домовете си и изграждането на нови къщи, пише 24rodopi.com.
  В доспатското село Касъка например няма социално слаби, нито безработни. Раждат се и много деца, така че населеното място отчита положителен естествен прираст. Повечето от хората работят зад граница като шофьори на тирове.
  Близо 70% от 600-те работника в английската ферма Оукдън фарм в Кент са родопчани, което прави почти 400 човека от всички, посочва мениджърът на фермата Салих Ходжов, който е родом от село Бръщен.
  Стопанството на английския собственик Тим Чамбърс, разположено на 2455 декара площ, е дало препитание на хиляди родопчани, които са най-вече от Бръщен, Барутин, Любча, Црънча, Доспат и Смолян.